**Octombrie tactil**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Octombrie își spală-n palme fața

Cu-al poamelor nectar, de prin livezi,

Pe dealuri goale-și răsucesc mustața

Doi nori focoși vestind că vin zăpezi.

Eu stau la geam și croșetez poeme,

Pe față unul, altul la apus,

Nu-mi pasă de ceasornic, nici de vreme,

Pe cer văd chipul tău și m-a sedus

Cu zâmbetul ce norii îi destramă

Și soarele-l invită temător

Să-și treacă raza visului prin coamă,

Când toamna toarce-al basmelor fuior.

- În roata mea de tors un caier verde

Şi-un vis oranj am prins în nopţi târzii,

Voi ţese pânza toamnei care-şi pierde

Pe-alei parfumul plin de nostalgii.

Te-oi aştepta acolo unde luna

Alunecă-n oglinda unui lac,

Nu ieri, nici azi, iubite,-ntotdeauna

Mi-a fost de-ajuns de brume să-ţi dezbrac

Obrajii umezi. Trupul ars de soare

În mustul pasiunii să ţi-l scald

Şi-apoi lui Dumnezeu să-i cer iertare

Că te-am primit în pântecul meu cald.

Ioan Grigoraș Liliana Trif